Den 43-årige mand, som er sigtet for at have voldtaget en 25-årig kvinde, er blevet varetægtsfængslet i fire uger.

En 43-årig mand er ved et grundlovsforhør ved Retten i Hjørring blevet varetægtsfængslet i fire uger. Manden er sigtet for at have voldtaget en 25-årige kvinde i hendes hjem i Jerslev ved Brønderslev, mens hun var bedøvet af medicin. Grundlovsforhøret foregik for lukkede døre. Manden blev varetægtsfængslet, mens efterforskningen fortsætter. Den 43-årige kærede fængslingen til landsretten, oplyser senioranklager Peter Rask fra Nordjyllands Politi til TV2/Nord. Voldtægten skulle være sket i april. Her brød manden ifølge sigtelsen ind hos sin kvindelige genbo. Den 25-årige kvinde var bedøvet af medicin, og hun vågnede ved, at den 43-årige havde samleje med hende. Den 43-årige mand er desuden sigtet for at have truet en tredje person, som kom på besøg hos kvinden og hjalp hende i en anden forbindelse.